《送翁子秀归泉》
宋代·李处权

昔从大小阮，日为林下游。
酒熟无孤斟，诗好不易酬。
形影一参商，书问缺置邮。
渴闻盛德事，仰止东家丘。
大阮令养高，誉望老更收。
小阮遂长往，岁月已载周。
人生一世间，所重惟交游。
而我忧患余，身事良悠悠。
阿戎远来过，整整仪矩修。
话言极敦笃，道旧何绸缪。
萧寺夜寒深，风雨鸣飕飕。
秉烛如梦寐，惝恍一夕留。
明发又告别，行色不堪忧。
赠言加餐饭，心折涕泗流。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。